Kayley (Jessalyn Gilsig) on julge ja hakkaja tüdruk, kes tahaks saada üheks kuningas Arthuri (Pierce Brosnan) ümarlaua rüütlitest, nagu seda oli tema isa, sir Lionel (Gabriel Byrne). Ta saab  oma võimaluse siis, kui kuri Ruber (Gary Oldman) röövib kuningalt tema võlumõõga Excaliburi. Kayley asub ohtlikule teekonnale, et leida Keelatud metsast Excalibur ning päästa Camelot enne kui kogu maa langeb Ruberi ja tema käsilaste võimu alla. Seejuures abistavad teda pime noormees Garrett (Cary Elwes) ning kahe peaga draakon Devon-ja-Cornwall (Eric Idle ja Don Rickles), kelle kumbki pea kannab oma nime ning mitte kunagi teise peaga nõus ei ole.    "Võlumõõk" on kaasakiskuv muinaslugu, milles  leidub nii pööraseid seiklusi kui nalja ja armastust. Tegelaste hääli teevad Pierce Brosnan ("007 ja igavene homne"), Gary Oldman ("Viies element"), Jane Seymour ("Dr. Quinn"), Eric Idle ("Monty Pythoni püha Graal"), Cary Elwes ("Robin Hood - mehed sukkpükstes"), Jessalyn Gilsig ("Hobu-lausuja"), Don Rickles ("Kasiino"), sir John Gielgud ("Esimene rüütel") ja Gabriel Byrne ("Tavalised kahtlusalused"). Filmis kõlavate rohkete laulude autoriteks on 14-kordne Grammy-võitja David Foster ja Oscari-võitja Carole  Bayer-Sager ning neid esitavad Celine Dion, LeAnn Rimes, Andrea Bocelli, Bryan White, Gary Oldman jt. Erilise uhkusega peab selle muinasloo juures ära märkima tõsiasja, et selle valmimisele aitasid kaasa ka Eesti animaatorid!!!